LISON 19
Kes três primeru praga
Israelitas podu ta trabadja duru na Ijitu, sima skravus. Jeová manda Muizes ku Aron pa bai leba kel mensaji li pa Faraó ki éra rei di Ijitu: ‘Dexa nha povu bai adora-m na dizértu’. Faraó responde ku tudu bazofaria: ‘N ka krê sabe kuzê ki Jeová fla i N ka sta dexa israelitas bai’. Nton Faraó pô-s ta trabadja inda más txeu. Jeová rezolve da Faraó un lison. Bu sabe modi? El manda 10 praga pa Ijitu. Jeová fla Muizes: ‘Faraó ka sta ta obi ku mi. Manhan di sédu el ta sta na Riu Nilu. Bai la na el i fla-l ma tudu agu di Nilu ta bira sangi pamodi el ka sta dexa nha povu sai.’ Muizes bai na Faraó sima Jeová manda-l. Faraó odja Aron ta da ku pô na Nilu i riu bira sangi. Riu kumesa ta txera fédi, pexis móre i dja ka tinha agu linpu pa bebe na Nilu. Má simé, Faraó ka dexa israelitas bai.
Dipôs ki pasa 7 dia, Jeová manda Muizes otu bês na Faraó, ku kel mensaji li: ‘Si bu ka dexa nha povu bai, Ijitu ta fika xeiu di sapu’. Kantu Faraó ka dexa povu sai otu bês, Aron labanta se pô pa riba i sapus kumesa ta parse na tudu téra di Ijitu. Es ta atxaba sapu na ses kaza, na ses kama i na ses tijéla. Sapu staba na tudu lugar! Faraó pidi Muizes pa fla Jeová pa kaba ku kel praga di sapus i el promete ma el ta dexaba israelitas bai. Nton, Jeová para kel praga i gentis di Ijitu djunta un monti di sapu mortu. Téra kumesa ta txera fédi. Má Faraó, simé ka dexa povu sai.
Dipôs, Jeová fla Muizes: ‘Aron debe da ku se pô na txon i puera ta bira moskitu.’ Kel óra moskitu bira ta parse na tudu lugar. Alguns algen di Ijitu fla Faraó: ‘Kel praga li ben di Deus’. Má simé, Faraó ka dexa israelitas sai.
‘N ta pô-s ta konxe nha puder i nha forsa, i es ten ki sabe ma nha nómi é Jeová.’ — Jeremias 16:21
kea_Latn kea_Latn kea_Latn kea_Latn kea_Latn kea_Latn